Avainsanat

Tiivistelmä



Avainsanat

1. Muutoksenhaku – Valitusperusteet – Vaatimus siitä, että arvostellaan täsmällisesti tiettyä seikkaa unionin yleisen tuomioistuimen päättelyssä

(EY 225 artikla; Euroopan unionin tuomioistuimen perussäännön 51 artiklan ensimmäinen kohta; unionin tuomioistuimen työjärjestyksen 112 artiklan 1 kohdan c alakohta)

2. Valtiontuki – Komission suorittama tutkinta – Tuen soveltuvuus yhteismarkkinoille – Yhteisön oikeuden yleisten periaatteiden vastaisen tuen yhteensoveltumattomuus

(EY 88 artikla)

3. Valtiontuki – Komission päätös olla vastustamatta tukiohjelmaa – Luottamuksensuoja

(EY 87 artiklan 1 ja 3 kohta sekä EY 88 artiklan 3 kohta)

4. Valtiontuki – Komission päätös olla vastustamatta tukiohjelmaa – Päätöksen ajallisten vaikutusten rajoittaminen

(EY 87 artiklan 1 ja 3 kohta sekä EY 88 artiklan 3 kohta)

Tiivistelmä

1. Valituksessa on ilmoitettava täsmällisesti sekä se, miltä kaikilta osin tuomion kumoamista vaaditaan, että ne oikeudelliset perusteet ja perustelut, joihin erityisesti halutaan vedota tämän vaatimuksen tueksi, uhalla, että valitusta tai kyseistä perustetta ei muuten oteta tutkittavaksi.

Tutkittavaksi otetaan valitus, jossa valittajan esittämät väitteet ovat kokonaisuudessaan riittävän selkeitä, jotta voidaan vaaditulla tarkkuudella yksilöidä sekä se, miltä osin valituksenalaista tuomiota arvostellaan, että tämän arvostelun tueksi vedotut oikeudelliset perusteet ja perustelut, ja unionin tuomioistuin voi siis niiden perusteella harjoittaa laillisuusvalvontaansa, vaikka tietyissä väitteiden osissa olisikin epätarkkuuksia.

(ks. 48 ja 49 kohta)

2. Komissio ei voi todeta yhteismarkkinoille soveltuvaksi valtiontukea, joka on joiltain osin unionin oikeuden yleisten periaatteiden eli esimerkiksi oikeusvarmuuden, luottamuksensuojan ja yhdenvertaisen kohtelun periaatteiden vastainen.

(ks. 65 kohta)

3. Oikeus vedota luottamuksensuojan periaatteeseen on kaikilla henkilöillä, joille unionin toimielimen toiminnan vuoksi on syntynyt perusteltuja odotuksia. Säännöstön kumoamisesta on todettava, että jos pakottava yleinen etu ei muuta edellytä, komissio rikkoo ylemmäntasoista oikeussääntöä, jos se jättää toteuttamatta kyseisen kumoamisen yhteydessä siirtymätoimenpiteet, joilla huolellisen ja järkevän taloudellisen toimijan perusteltuna pidettävää luottamusta unionin säännöstöön olisi suojattu. Luottamuksensuojan periaatteen loukkaamiseen ei kuitenkaan voida vedota, jollei kyseinen toimielin ole antanut asiassa täsmällisiä vakuutteluja. Myöskään silloin, kun huolellinen ja järkevä taloudellinen toimija voi ennakoida sellaisen toimenpiteen toteuttamisen, joka voi vaikuttaa sen etuihin, se ei voi vedota mainittuun periaatteeseen, kun tällainen toimenpide toteutetaan.

Silloin kun valtiontukien alalla on kyse komission päätöksestä olla vastustamatta tukiohjelmaa tietyn ajanjakson päättymiseen saakka, huolellinen ja järkevä taloudellinen toimija, jonka oletetaan olevan tietoinen mainitusta päätöksestä, voi päätellä päätöksessä olevasta maininnasta ”kesto”, että mahdollisuutta voida osallistua tuen myöntämismenettelyyn on rajoitettu kyseiselle ohjelmalle myönnetyn luvan voimassaoloajalla.

Koska komissio poikkeaa tukiohjelman hyväksyessään siitä EY 87 artiklan 1 kohdassa vahvistetusta yleisestä periaatteesta, jonka mukaan valtiontuki ei sovellu yhteismarkkinoille, huolellinen ja järkevä toimija ei näet voi kohtuudella olettaa, että kyseisellä päätöksellä hyväksytään vastoin sitä periaatetta, jonka mukaan tällaisia poikkeuksia on tulkittava tiukasti, tukien myöntäminen vielä jopa kyseisessä päätöksessä mainitun päivämäärän jälkeen.

(ks. 69 ja 71–74 kohta)

4. Yhdenvertaisen kohtelun periaate estää muun muassa sen, että toisiinsa rinnastettavia tilanteita kohdellaan eri tavoin, ellei tällaista kohtelua voida objektiivisesti perustella.

Komission EY 87 artiklan 3 kohdan perusteella tekemä päätös olla vastustamatta valtiontukiohjelmaa on poikkeus yleisestä periaatteesta, jonka mukaan kyseiset tuet ovat yhteismarkkinoille soveltumattomia. Sen voimassaolon kestoa on siis rajoitettava ajallisesti. Kaikki ajallisesti rajoitetut luvat merkitsevät määritelmänsä mukaan erilaista kohtelua sen perusteella, kuuluuko tietty tilanne lupapäätöksen ajalliseen soveltamisalaan vai ei.

Tältä osin erilainen kohtelu sellaisten yritysten, jotka ovat saaneet tilaisuuden tukien myöntämismenettelyyn ennen päätöksellä myönnetyn luvan voimassaolon päättymistä, ja sellaisten yritysten välillä, jotka eivät ole enää saaneet tätä tilaisuutta, on objektiivisesti perusteltua.

(ks. 78–80 kohta)